Birgir Þórarinsson er þingmaður Miðflokksins í suðurkjördæmi . Þingmaður Miðflokksins , Birgir Þórarinsson , lagði fram breytingartillögu við frumvarp ríkisstjórnarinnar um lækkun sérstaks skatts á fjármálafyrirtæki eða bankaskattsins svokallaða . Frumvarpið gerir ráð fyrir að bankaskatturinn taki að lækka í fjórum þrepum árið 2021 , en Birgir vill seinka lækkun skattsins þannig að einungis fyrsta skrefið verði tekið og ekki verði gefin vilyrði fyrir frekari lækkun . Í greinargerð með tillögunni segir að ekki sé víst að lækkun skattsins muni skila sér til neytenda í formi lægri kostnaðar , eins og frumvarp ríkisstjórnarinnar gerir ráð fyrir . „ Flutningsmaður þessarar breytingartillögu leggur til að í fyrstu verði aðeins stigið fyrsta skrefið í stað þess að gefa þegar vilyrði um árlega lækkun næstu fjögur árin . Næstu skref verði stigin að fenginni reynslu af fyrsta þrepi lækkunarinnar þegar sannreynt hefur verið að viðskiptavinir fjármálafyrirtækja njóti góðs af henni í formi lægri þjónustugjalda og bættra vaxtakjara , “ segir í greinargerð með breytingatillögunni .